બરડા ડુંગરની ઉગમણી કોર પોહ ફાટતાં ઉષારાણીના કેસરિયારૂપ ઓળઘોળ થઇને રવાપર ગામ ઉપર ઓવારણા લે છે.અજવાળું નીકળતા જ ગામની સ્ત્રીઓ અને કુમારીકાઓ પોતપોતાનાં કામમાં લાગી જાય છે.નણંદ ભોજાઇની જોડીયું,કોઇ એકલી વહુવારૂ નદી કાઠે લુગડા ધોવા ભેરી થાય.ત્યારે અલક મલકની વાત્યુનાં હેલારા બોલતા હોય.કોઇ બાઇ ધણીનાં પ્રેમની વાત્યુ લલકારતી હોય,તો કોઇ બાઇ ધણીનાં અવગુણ ગાતા થાકતી ના હોય.સુકુમાર બાળાઓ ભાભલડીઓની વાત્યું સાંભળીને હૈયામાં નવા નવા શમણાંઓની નોખી નોખી ભાત્યું પાડતી હોય.